<한국통사> 중 안중근 유언

重根, 素未見伊藤, 惟嘗於報紙所載之小像, 竊識之.

乃披軍隊而入, 擧槍射之, 三丸中胸腹, 伊藤遂死. 又射伊藤從者三人, 亦皆仆. 於是, 重根, 大呼大韓萬歲, 軍隊就而縛之. 重根大笑曰: “我豈逃者哉?”

-『韶濩堂集』

重根, 奮起曰: “老賊來此也, 天假機會也.”

直走哈爾賓驛, 立露軍之背後, 相距直十步, 擧銃一發, 中李藤胸. 各軍, 來集, 奪重根銃, 付憲兵.

重根, 倒其銃而予之, 以拉丁語, 三呼大韓獨立萬歲. 被縛, 重根, 拍掌大笑曰: “我豈逃者哉. 我欲逃, 我不入死地.”

於是, 全球震動, 人皆吐舌曰: “韓國有人.” -『韓國獨立運動之血史』

及其最終公判後, 謂二弟定根ㆍ恭根曰: “我死後, 埋我骨於哈爾濱公園之傍, 待我國權回復, 返葬故土. 我往天國, 亦當爲我國家恢復盡力, 汝等爲我告同胞, 各擔國家之責任, 盡國民之義務, 同心一力, 建功樹業, 大韓獨立之聲, 達於天國, 則余當蹈舞, 呼萬歲矣.”

以庚戌陽曆三月二十六日上午十時, 立刑場, 欣然而言曰: “余爲大韓獨立而死, 爲東洋平和而死, 死何憾焉?”

遂換着韓服, 從容就刑, 年三十有二. -『韓國痛史』